**Izvješće**

**o vođenim pregovorima za sklapanje Ugovora između Republike Hrvatske i Organizacije za hranu i poljoprivredu Ujedinjenih naroda o uspostavi Subregionalnog tehničkog ureda Opće komisije za ribarstvo Sredozemlja, za jadransku subregiju, u Republici Hrvatskoj, u Splitu**

Temeljem članka 12. Zakona o sklapanju i izvršavanju međunarodnih ugovora („Narodne novine“, broj 28/96.) Ministarstvo poljoprivrede kao nadležno tijelo na hrvatskoj strani za vođenje pregovora, podnosi Vladi Republike Hrvatske Izvješće nakon završenih pregovora s FAO-om.

Polazište za vođenje pregovora bio je nacrt Ugovora, a koji je kao osnova za vođenje pregovora utvrđen Odlukom o pokretanju postupka za sklapanje ugovora između Republike Hrvatske i Organizacije za hranu i poljoprivredu Ujedinjenih naroda o uspostavi Subregionalnog tehničkog ureda Opće komisije za ribarstvo Sredozemlja, za jadransku subregiju, u Republici Hrvatskoj, u Splitu (KLASA: 022-03/21-11/43, URBROJ: 50301-05/14-21-3, od 14. listopada 2021.).

Pregovori su vođeni elektroničkom poštom u razdoblju od srpnja 2022. do rujna 2023., kako slijedi:

Tajništvo Opće komisije za ribarstvo Sredozemlja (u daljnjem tekstu: Tajništvo GFCM-a) dostavilo je elektroničkom poštom mišljenje FAO-ove pravne službe na Nacrt pisma koje upućuje FAO, a koje će zajedno s pismom odgovora činiti Ugovor. Stajalište FAO pravne službe obuhvatilo je prijedlog izmjene naziva Subregionalnog tehničkog ureda, na način da se umjesto izraza: „Jadranska subregija“ koristi izraz: „Jadransko more“. Nadalje, predložena je promjena izričaja u četvrtom odjeljku, u točkama 1. i 2., a vezano uz imunitete i povlastice te na izuzeće od plaćanja poreza na dodanu vrijednost. Osim toga napravljene su sitne jezične ispravke.

Ministarstvo poljoprivrede očitovalo se elektroničkom poštom Tajništvu GFCM-a na dostavljene izmjene od strane FAO-ove pravne službe kojom je potvrđeno prihvaćanje jezičnih ispravaka i promjena u odjeljku 4. točkama 1. i 2 nacrta Pisma. Po pitanju izmjene naziva Subregionalnog tehničkog ureda u konačnici je dogovoreno da se zadrži izvorni naziv.

Uz ovo Izvješće prilaže se usklađeni tekst nacrta Ugovora između Republike Hrvatske i Organizacije za hranu i poljoprivredu Ujedinjenih naroda o uspostavi Subregionalnog tehničkog ureda Opće komisije za ribarstvo Sredozemlja, za jadransku subregiju, u Republici Hrvatskoj, u Splitu.

Slijedom podnesenog Izvješća, Ministarstvo poljoprivrede predlaže Vladi Republike Hrvatske da donese Zaključak o prihvaćanju Izvješća o vođenim pregovorima.